CELEX: 32021D1220
Language: el
Date: 2021-07-26 00:00:00
Title: Εκτελεστική απόφαση (ΕΕ) 2021/1220 της Επιτροπής της 26ης Ιουλίου 2021 για την τροποποίηση της εκτελεστικής απόφασης (ΕΕ) 2021/76 όσον αφορά τα εναρμονισμένα πρότυπα σχετικά με τους κανόνες ασφάλειας για την κατασκευή και την εγκατάσταση ανελκυστήρων πυροσβεστών και τη συμπεριφορά των ανελκυστήρων σε περίπτωση πυρκαγιάς (Κείμενο που παρουσιάζει ενδιαφέρον για τον ΕΟΧ)

27.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 267/17
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1220 ΤΗΣ ΕΠΙΤΡΟΠΗΣ
         της 26ης Ιουλίου 2021
         για την τροποποίηση της εκτελεστικής απόφασης (ΕΕ) 2021/76 όσον αφορά τα εναρμονισμένα πρότυπα σχετικά με τους κανόνες ασφάλειας για την κατασκευή και την εγκατάσταση ανελκυστήρων πυροσβεστών και τη συμπεριφορά των ανελκυστήρων σε περίπτωση πυρκαγιάς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 14 της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου (2), οι ανελκυστήρες και τα κατασκευαστικά στοιχεία ασφάλειας για ανελκυστήρες που συμμορφώνονται με τα εναρμονισμένα πρότυπα ή με μέρη αυτών, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις ουσιώδεις απαιτήσεις υγείας και ασφάλειας των εν λόγω προτύπων ή μερών τους, όπως προβλέπονται στο παράρτημα I της εν λόγω οδηγίας.
                  
               
                     (2)
                  
                  
                     Με την εκτελεστική απόφαση C(2016) 5884 της Επιτροπής (3), η Επιτροπή υπέβαλε αίτημα στη CEN για την κατάρτιση και την αναθεώρηση εναρμονισμένων προτύπων προς υποστήριξη της οδηγίας 2014/33/ΕΕ με σκοπό να διασφαλιστεί ότι εξακολουθούν να αντικατοπτρίζουν τη γενικώς αναγνωρισμένη εξέλιξη της τεχνολογίας για τη συμμόρφωση με τις ουσιώδεις απαιτήσεις υγείας και ασφάλειας του παραρτήματος I της οδηγίας 2014/33/ΕΕ και, κατά περίπτωση, με τις ουσιώδεις απαιτήσεις υγείας και ασφάλειας του παραρτήματος I της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου (4), όπως καθορίζονται στο σημείο 1.1 του παραρτήματος I της οδηγίας 2014/33/ΕΕ.
                  
               
                     (3)
                  
                  
                     Βάσει του αιτήματος που διατυπώνεται στην εκτελεστική απόφαση C(2016) 5884, η CEN αναθεώρησε τα εναρμονισμένα πρότυπα EN 81-72:2015 και EN 81-73:2016, τα στοιχεία αναφοράς των οποίων δημοσιεύονται στην εκτελεστική απόφαση (ΕΕ) 2021/76 της Επιτροπής (5). Η αναθεώρηση πραγματοποιήθηκε προκειμένου να προσαρμοστούν τα εν λόγω πρότυπα στο νομικό πλαίσιο της οδηγίας 2014/33/ΕΕ και να αυξηθεί η ασφάλεια δικαίου και η σαφήνεια, μεταξύ άλλων με την κατάρτιση ακριβέστερου παραρτήματος ZA και με την εισαγωγή χρονολογημένων κανονιστικών αναφορών. Αυτό είχε ως αποτέλεσμα την έγκριση του εναρμονισμένου προτύπου EN 81-72:2020 σχετικά με τους κανόνες ασφάλειας για την κατασκευή και εγκατάσταση ανελκυστήρων πυροσβεστών και του εναρμονισμένου προτύπου EN 81-73:2020 σχετικά με τη συμπεριφορά των ανελκυστήρων σε περίπτωση πυρκαγιάς. Δεν επήλθαν ουσιαστικές τεχνικές αλλαγές στα εναρμονισμένα πρότυπα EN 81-72:2015 και EN 81-73:2016 ως αποτέλεσμα της αναθεώρησης.
                  
               
                     (4)
                  
                  
                     Η Επιτροπή, από κοινού με τη CEN, αξιολόγησε κατά πόσον τα εναρμονισμένα πρότυπα EN 81-72: 2020 και EN 81-73:2020 πληρούν τους όρους του αιτήματος που περιέχεται στην εκτελεστική απόφαση C(2016) 5884.
                  
               
                     (5)
                  
                  
                     Τα εναρμονισμένα πρότυπα EN 81-72:2020 και EN 81-73:2020 ικανοποιούν τις ουσιώδεις απαιτήσεις υγείας και ασφάλειας που επιδιώκουν να καλύψουν και οι οποίες ορίζονται στην οδηγία 2014/33/ΕΕ. Συνεπώς, είναι σκόπιμο να δημοσιευθούν τα στοιχεία αναφοράς των εν λόγω προτύπων στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Τα εναρμονισμένα πρότυπα EN 81-72: 2020 και EN 81-73:2020 αντικαθιστούν τα εναρμονισμένα πρότυπα EN 81-72:2015 και EN 81-73: 2016. Επομένως, είναι αναγκαίο να αποσυρθούν τα στοιχεία αναφοράς των εναρμονισμένων προτύπων EN 81-72:2015 και EN 81-73:2016 από την Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Προκειμένου να δοθεί επαρκής χρόνος στους κατασκευαστές ώστε να προετοιμαστούν για την εφαρμογή των εναρμονισμένων προτύπων EN 81-72:2020 και EN 81-73:2020, είναι αναγκαίο να αναβληθεί η απόσυρση των στοιχείων αναφοράς των εναρμονισμένων προτύπων EN 81-72:2015 και ΕΝ 81-73:2016.
                  
               
                     (8)
                  
                  
                     Ως εκ τούτου, η εκτελεστική απόφαση (ΕΕ) 2021/76 θα πρέπει να τροποποιηθεί αναλόγως.
                  
               
                     (9)
                  
                  
                     Η συμμόρφωση με εναρμονισμένο πρότυπο συνιστά τεκμήριο συμμόρφωσης με τις αντίστοιχες ουσιώδεις απαιτήσεις που προβλέπονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του οικείου προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα I της εκτελεστικής απόφασης (ΕΕ) 2021/76 τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Τα σημεία (1) και (3) του παραρτήματος εφαρμόζονται από τις 27 Ιανουαρίου 2023.
         
         
            Βρυξέλλες, 26 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 12.
         
            (2)  Οδηγία 2014/33/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για την εναρμόνιση των νομοθεσιών των κρατών μελών σχετικά με τους ανελκυστήρες και τα κατασκευαστικά στοιχεία ασφάλειας για ανελκυστήρες (ΕΕ L 96 της 29.3.2014, σ. 251).
         
            (3)  Εκτελεστική απόφαση C(2016) 5884 της Επιτροπής, της 21ης Σεπτεμβρίου 2016, σχετικά με αίτημα τυποποίησης στην Ευρωπαϊκή Επιτροπή Τυποποίησης όσον αφορά τους ανελκυστήρες και τα κατασκευαστικά στοιχεία ασφάλειας για ανελκυστήρες προς στήριξη της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου.
         
            (4)  Οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (ΕΕ L 157 της 9.6.2006, σ. 24).
         
            (5)  Εκτελεστική απόφαση (ΕΕ) 2021/76 της Επιτροπής της 26ης Ιανουαρίου 2021 σχετικά με τα εναρμονισμένα πρότυπα για τους ανελκυστήρες και τα κατασκευαστικά στοιχεία ασφάλειας για τους ανελκυστήρες τα οποία εκπονούνται προς υποστήριξη της οδηγίας 2014/33/ΕΕ του Ευρωπαϊκού Κοινοβουλίου και του Συμβουλίου (ΕΕ L 27 της 27.1.2021, σ. 20).
      
      
         
            ΠΑΡΑΡΤΗΜΑ
            Το παράρτημα I της εκτελεστικής απόφασης (ΕΕ) 2021/76 τροποποιείται ως εξής:
            
                        1)
                     
                     
                        η εγγραφή 9 απαλείφεται·
                     
                  
                        2)
                     
                     
                        προστίθεται η ακόλουθη εγγραφή 9α:
                        
                                    «9α.
                                 
                                 
                                    EN 81-72:2020
                                    Κανόνες ασφαλείας για την κατασκευή και την εγκατάσταση ανελκυστήρων – Ειδικές εφαρμογές για ανελκυστήρες επιβατών και αγαθών – Μέρος 72: Ανελκυστήρες πυροσβεστών»·
                                 
                              
                  
                        3)
                     
                     
                        η εγγραφή 10 απαλείφεται·
                     
                  
                        4)
                     
                     
                        προστίθεται η ακόλουθη εγγραφή 10α:
                        
                                    «10α.
                                 
                                 
                                    EN 81-73:2020
                                    Κανόνες ασφαλείας για την κατασκευή και την εγκατάσταση ανελκυστήρων – Ειδικές εφαρμογές για ανελκυστήρες επιβατών και αγαθών – Μέρος 73: Συμπεριφορά ανελκυστήρων σε περίπτωση φωτιάς».